তথ্যববিরণী নম্বর : ৩৯৯৪

ভারতীয় পণ্য বর্জনের ঘোষণা বিএনপি নেতাদের হিপোক্রেসি

--- গণপূর্তমন্ত্রী

ঢাকা, ১৭ চৈত্র (৩১ মার্চ) :

ভারতীয় পণ্য বর্জনের ঘোষণা বিএনপি নেতাদের হিপোক্রেসি বলে মন্তব্য করেছেন গৃহায়ন ও গণপূর্ত মন্ত্রী

র আ ম উবায়দুল মোকতাদির চৌধুরী।

আজ রাজধানীর পূর্ত ভবনে গণপূর্ত অধিদপ্তরের আয়োজনে মহান স্বাধীনতা ও জাতীয় দিবস উপলক্ষ্যে আলোচনা সভায় প্রধান অতিথির বক্তব্যে মন্ত্রী এ মন্তব্য করেন।

মন্ত্রী বলেন, ভারতীয় পণ্য বর্জনের ঘোষণা দিয়ে বিএনপির এক জন নেতা গায়ের চাদর খুলে ফেলেছেন, কিন্তু উনি ভারতীয় কিসমিস, জিরা, এলাচ, দারুচিনি, পেঁয়াজসহ অন্যান্য পণ্য ঠিকই ব্যবহার করছেন এবং করবেন। তাহলে জনসমক্ষে ভারতীয় পণ্য বর্জনের ঘোষণা হিপোক্রেসি ছাড়া আর কী হতে পারে।

মুক্তিযুদ্ধভিত্তিক একটি বিশেষ বইয়ের উদ্ধৃতি দিয়ে মন্ত্রী বলেন, জিয়াউর রহমান কখনো সম্মুখ সমরে যাননি, তিনি মুক্তিযুদ্ধের মূল চেতনায়ও বিশ্বাস করতেন না। শোষণহীন, বৈষম্যহীন, ধর্মনিরপেক্ষ ও গণতান্ত্রিক রাষ্ট্র প্রতিষ্ঠার যে প্রত্যয় নিয়ে মুক্তিযুদ্ধ সংঘটিত হয়েছিল জিয়াউর রহমান তার কোনোটিতেই বিশ্বাস স্থাপন করেননি। তিনি তার মন্ত্রিসভায় এমন লোকদের স্থান দিয়েছিলেন যারা ভারতে গিয়েছিল মুক্তিযোদ্ধাদের মাঝে বিভেদ সৃষ্টি করার জন্য, যারা জাতিসংঘে বাংলাদেশের বিপক্ষে ওকালতি করতে গিয়েছিলেন এমন লোকদেরকে।

মন্ত্রী তাঁর বক্তব্য আরো বলেন, জিয়াউর রহমান এবং হোসেইন মোহাম্মদ এরশাদ দুজনেই স্বৈরশাসক ছিলেন। অনেকেই জিয়াউর রহমান ও এরশাদকে একপাল্লায় মাপতে চান না। এটা একটা ভ্রান্ত ধারণা। জিয়াউর রহমান জীবনে একটা ভালো কাজও করেননি। বর্ষীয়ান এই রাজনীতিবিদ বলেন, অনেকে বলে থাকেন জিয়াউর রহমান বহুদলীয় গণতন্ত্রের প্রবর্তক। কিন্তু এটাও সঠিক না। জিয়াউর রহমান নিছক একজন স্বৈরশাসক ছিলেন। পক্ষান্তরে জাতির পিতা বঙ্গবন্ধু শেখ মুজিবুর রহমান অসাম্প্রদায়িক চেতনায় বিশ্বাস করতেন বলে একটি মানবিক বাংলাদেশ গড়তে চেয়েছিলেন।

স্বাধীনতার ঘোষণা নিয়ে যে বিতর্কের অবতারণা অনেকে করতে চান তার ব্যাখ্যা দিতে গিয়ে মন্ত্রী বলেন, ১৯৭০ সালের নির্বাচনে নির্ধারিত হয়েছে স্বাধীনতার ঘোষণা দেওয়ার অধিকার কার। বঙ্গবন্ধু যে স্বাধীনতার ঘোষক এ নিয়ে বিতর্কের কোনো অবকাশ নেই বলে মন্ত্রী মন্তব্য করেন।

বর্তমান বাজার ব্যবস্থা এবং দ্রব্যমূলের ঊর্ধ্বগতি প্রসঙ্গে মন্ত্রী বলেন, যারা স্বাধীনতায় বিশ্বাস করে না, যাদের মধ্যে দেশপ্রেম নেই, যারা একাত্তরের শহিদের সংখ্যা নিয়ে বিতর্ক সৃষ্টি করতে চায়, এমনকি সম্ভ্রমহারা মা-বোনদের নিয়ে ঠাট্টা বিদ্রুপ করে, তারাই নিত্য প্রয়োজনীয় দ্রব্যের মূল্য বাড়িয়ে অধিক মুনাফা অর্জন করে এবং সে মুনাফার টাকা খরচ করে আবার হজ করতেও যায়। মানুষের দুর্ভোগ সৃষ্টি করে অসৎ উপায়ে অর্জিত অর্থে কোন ধর্মীয় কাজই সিদ্ধ হবে না বলে তিনি মন্তব্য করেন। হাদিসের উদ্ধৃতি দিয়ে মন্ত্রী বলেন, দেশপ্রেম ঈমানের অঙ্গ। হিন্দু ধর্মেও রয়েছে যে, স্বর্গের দেবীর চেয়েও দেশ মহিমামন্ডিত। তাই দেশপ্রেমে উদ্বুদ্ধ হয়ে মানুষের কল্যাণে সঠিকভাবে নিজের কাজ করার জন্য সবার উদ্দেশ্যে তিনি আহ্বান জানান।

অনুষ্ঠানে মুখ্য আলোচক হিসেবে উপস্থিত ছিলেন বিশিষ্ট লেখক, শিক্ষাবিদ ও ইতিহাসবিদ অধ্যাপক মুনতাসির মামুন। গণপূর্ত অধিদপ্তরের প্রধান প্রকৌশলী মোহাম্মদ শামীম আক্তারের সভাপতিত্বে আয়োজিত এ আলোচনা সভায় বিশেষ অতিথি হিসেবে উপস্থিত ছিলেন গৃহায়ন ও গণপূর্ত মন্ত্রণালয়ের সচিব মোহাম্মদ নবীরুল ইসলাম ও স্থাপত্য অধিদপ্তরের প্রধান স্থপতি মীর মনজুরুর রহমান। অনুষ্ঠানে গৃহায়ন ও গণপূর্ত মন্ত্রণালয় এবং গণপূর্ত অধিদপ্তরের বিভিন্ন স্তরের কর্মকর্তা ও কর্মচারীবৃন্দ উপস্থিত ছিলেন।

#

রেজাউল/পাশা/সায়েম/সঞ্জীব/জয়নুল/২০২৪/২১৪০ ঘণ্টা

তথ্যববিরণী নম্বর : ৩৯৯৩

**বঙ্গবন্ধু মৃত্যুঞ্জয়ী, তাঁর আদর্শ চিরজাগরূক**

**--- ধর্মমন্ত্রী**

ঢাকা, ১৭ চৈত্র (৩১ মার্চ) :

ধর্মমন্ত্রী মোঃ ফরিদুল হক খান বলেছেন, বঙ্গবন্ধু মৃত্যুঞ্জয়ী, তাঁর আদর্শ চিরজাগরূক।

আজ ঢাকা অফিসার্স ক্লাব সম্মেলন কক্ষে মহান স্বাধীনতা ও জাতীয় দিবসের আলোচনা সভা, দোয়া ও ইফতার মাহফিলে প্রধান অতিথির বক্তৃতায় মন্ত্রী এসব কথা বলেন। বৃহত্তর ময়মনসিংহ সমিতি, ঢাকা এ অনুষ্ঠানের আয়োজন করে।

ধর্মমন্ত্রী বলেন, স্বাধীনতার ৫৪ বছরে আমাদের সবচেয়ে বড় ক্ষতটা তৈরি হয়েছে পঁচাত্তরের ১৫ আগস্ট। বিশ্ব ইতিহাসের নৃশংস ও জঘন্যতম হত্যাকাণ্ডের মাধ্যমে প্রায় সপরিবারে স্বাধীনতার মহানায়ক বঙ্গবন্ধু শেখ মুজিবুর রহমানকে হত্যা করা হয়েছে। যদি বঙ্গবন্ধু বেঁচে থাকতেন তাহলে দেশের উন্নয়ন-অগ্রযাত্রা আরো বেগবান হতো।

ধর্মমন্ত্রী বলেন, মহান স্বাধীনতা অর্জনের পর বিগত ৫৩ বছরে বাংলাদেশ স্বল্পোন্নত দেশ হতে উন্নয়নশীল দেশে পরিণত হয়েছে। শতভাগ মানুষের ঘরে বিদ্যুৎ পৌঁছেছে। দারিদ্র্য ও অতি দারিদ্র্যের হার কমেছে। দেশের ভূমিহীন ও গৃহহীন বিশাল একটি জনগোষ্ঠীকে পুনর্বাসন করা হয়েছে। নিজস্ব অর্থায়নে পদ্মাসেতু, কর্ণফুলী টানেল ও মেট্রোরেল নির্মাণ করা হয়েছে। পায়রা গভীর সমুদ্র বন্দর, হযরত শাহজালাল আন্তর্জাতিক বিমানবন্দরের তৃতীয় টার্মিনাল ও রূপপুর পারমাণবিক বিদ্যুৎ কেন্দ্রের কাজ এগিয়ে চলেছে।

ধর্মমন্ত্রী আরো বলেন, বঙ্গবন্ধুর আজন্ম লালিত স্বপ্ন ছিল সোনার বাংলা গড়ে তোলা। সে লক্ষ্যেই বঙ্গবন্ধুর সুযোগ্য কন্যা প্রধানমন্ত্রী শেখ হাসিনার নেতৃত্বাধীন সরকার কাজ করে যাচ্ছে। তিনি সকলকে দেশের উন্নয়ন-অগ্রগতির জন্য নিবেদিত হয়ে কাজ করার আহ্বান জানান।

বৃহত্তর ময়মনসিংহ সমিতি ঢাকার সভাপতি ও জামালপুর-৫ আসনের সংসদ সদস্য মোঃ আবুল কালাম আজাদের সভাপতিত্বে এতে অন্যান্যের মধ্যে সাবেক তথ্যমন্ত্রী মোঃ আবুল কালাম আজাদ, সাবেক সচিব আব্দুল মান্নান, সাবেক সচিব আব্দুস সামাদ, সাবেক সচিব ইব্রাহিম হোসেন খান, মাদকদ্রব্য নিয়ন্ত্রণ অধিদপ্তরের মহাপরিচালক মুস্তাকিম বিল্লাহ ফারুকী ও সমিতির মহাসচিব ডিএমপির অতিরিক্ত পুলিশ কমিশনার মোহাম্মদ হারুন-অর-রশীদ প্রমুখ বক্তব্য প্রদান করেন।

পরে দেশের শান্তি, সমৃদ্ধি ও অগ্রগতি কামনা করে দোয়া করা হয়।

#

আবুবকর/পাশা/সায়েম/সঞ্জীব/জয়নুল/২০২৪/২১১০ ঘণ্টা

তথ্যবিবরণী নম্বর: ৩৯৯২

**বন্যপ্রাণী অপরাধীদের বিরুদ্ধে দৃষ্টান্তমূলক ব্যবস্থা নেওয়া হবে**

**- পরিবেশমন্ত্রী**

ঢাকা, ১৭ চৈত্র (৩১ মার্চ):

বাংলাদেশে বন্যপ্রাণী পাচার ও শিকারের বিরুদ্ধে দৃষ্টান্তমূলক ব্যবস্থা নেওয়া হবে বলে জানিয়েছেন পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী। অপরাধীদের জন্য প্রতিবেশী দেশগুলোর তুলনায় কঠোর শাস্তি বাস্তবায়নের পরিকল্পনা ঘোষণা করে মন্ত্রী বলেন, বন বিভাগের বন্যপ্রাণী অপরাধ নিয়ন্ত্রণ ইউনিটকে শক্তিশালী করা হবে। উপরন্তু, আরও কার্যকর প্রয়োগের জন্য বিধিমালা সংশোধন করার প্রতিশ্রুতি ব্যক্ত করেন।

পরিবেশ মন্ত্রী সাবের চৌধুরী আজ বাংলাদেশ সচিবালয়ে তাঁর কার্যালয়ে সেন্টার ফর রিসার্চ অ্যান্ড ইনফরমেশনের একটি প্রতিনিধিদলের সঙ্গে বৈঠককালে এসব কথা বলেন। বৈঠকের উদ্দেশ্য ছিল বন্যপ্রাণী সংরক্ষণ এবং অবৈধ পাচার প্রতিরোধের কৌশল নিয়ে আলোচনা করা।

সাবের চৌধুরী বন্যপ্রাণী রক্ষার গুরুত্ব তুলে ধরে বলেন, সুন্দরবন সংরক্ষণে বাঘ সংরক্ষণ অতীব গুরুত্বপূর্ণ। তিনি বন্যপ্রাণী পাচারকারীদের জন্য ট্রানজিট পয়েন্ট এবং অভ্যন্তরীণ বাজার হিসেবে বাংলাদেশের ভূমিকা নিয়ে উদ্বেগ প্রকাশ করে বেআইনি কার্যকলাপ প্রতিরোধের ওপর গুরুত্বারোপ করেন। তিনি সমন্বিত প্রচেষ্টার মাধ্যমে বৈশ্বিক জীববৈচিত্র্যের হটস্পট পার্বত্য চট্টগ্রামকে রক্ষা করার ওপর জোর দেন।

অনুষ্ঠানে পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব (প্রশাসন) ইকবাল আবদুল্লাহ হারুন এবং সেন্টার ফর রিসার্চ অ্যান্ড ইনফরমেশনের ঊর্ধ্বতন কর্মকর্তারা উপস্থিত ছিলেন।

#

দীপংকর/সায়েম/সঞ্জীব/শামীম/২০২৪/২০৩৫ঘণ্টা

তথ্যববিরণী নম্বর : ৩৯৯১

**বৌদ্ধ ধর্মীয় কল্যাণ ট্রাস্টের ট্রাস্টি বোর্ডের ১০৫ তম সভা অনুষ্ঠিত**

ঢাকা, ১৭ চৈত্র (৩১ মার্চ) :

বৌদ্ধ ধর্মীয় কল্যাণ ট্রাস্টের ট্রাস্টি বোর্ডের ১০৫ তম সভা অনুষ্ঠিত হয়েছে। আজ এ বোর্ডের চেয়ারম্যান ও ধর্মমন্ত্রী মোঃ ফরিদুল হক খানের সভাপতিত্বে মন্ত্রীর অফিস কক্ষে এ সভা অনুষ্ঠিত হয়।

এ সভায় শুভ বৌদ্ধ পুর্ণিমা ২০২৪ উপলক্ষ্যে প্রধানমন্ত্রীর ত্রাণ ও কল্যাণ তহবিল হতে অনুদান হিসেবে প্রাপ্ত দুই কোটি টাকা সুষ্ঠুভাবে বিতরণের কর্মকৌশল নিয়ে আলোচনা হয়েছে। অন্যান্য বিষয়ের মধ্যে ট্রাস্টের তহবিল থেকে বৌদ্ধবিহার মেরামতের লক্ষ্যে বরাদ্দকৃত ২০ লাখ টাকা, শ্মশান সংস্কারের লক্ষ্যে ১০ লাখ টাকা এবং চিকিৎসা সহায়তা বাবদ ১০ লাখ টাকা বিতরণের বিষয়ে বিস্তারিত আলোচনা হয়েছে। এছাড়া ট্রাস্টের তহবিল হতে বৌদ্ধ সম্প্রদায়ের দরিদ্র-অসহায় মানুষের জন্য আত্মকর্মসংস্থান সৃষ্টির লক্ষ্যে সভায় আলোচনা হয়েছে।

সভায় ধর্মমন্ত্রী বৌদ্ধ ধর্মীয় কল্যাণ ট্রাস্টের সকল ধরনের অনুদান কার্যক্রমে শতভাগ স্বচ্ছতা ও জবাবদিহিতার নিশ্চিত করার ওপর গুরুত্ব আরোপ করেন। এ বিষয়ে বিস্তারিত আলোচনা শেষে ট্রাস্টের অনুদান কার্যক্রম তদারকির জন্য কেন্দ্রীয়ভাবে তিন সদস্যবিশিষ্ট একটি মনিটরিং টিম গঠনের সিদ্ধান্ত হয়েছে।

সভায় বৌদ্ধ ধর্মীয় কল্যাণ ট্রাস্টের সিনিয়র ভাইস চেয়ারম্যান ও সংসদ সদস্য রমেশ চন্দ্র সেন, সংরক্ষিত মহিলা সংসদ সদস্য আরমা দত্ত, ধর্ম বিষয়ক মন্ত্রণালয়ের সচিব মুঃ আঃ হামিদ জমাদ্দার, ভাইস চেয়ারম্যান সুপ্ত ভূষণ বড়ুয়াসহ ট্রাস্টিগণ উপস্থিত ছিলেন।

#

আবুবকর/পাশা/সায়েম/সঞ্জীব/জয়নুল/২০২৪/২০১০ ঘণ্টা

তথ্যবিবরণী নম্বর: ৩৯৯০

**মন্ত্রণালয়ে নিয়মিত মাসিক সমন্বয় সভার নির্দেশ পররাষ্ট্রমন্ত্রীর**

ঢাকা, ১৭ চৈত্র (৩১ মার্চ):

নিজ মন্ত্রণালয়ে নিয়মিতভাবে মাসিক সমন্বয় সভা আয়োজনের নির্দেশ দিয়েছেন পররাষ্ট্রমন্ত্রী ড. হাছান মাহমুদ।

আজ রাজধানীর সেগুনবাগিচায় মন্ত্রণালয়ের সভাকক্ষে পররাষ্ট্র সচিব (সিনিয়র সচিব) মাসুদ বিন মোমেন পরিচালিত 'সিনিয়র অফিশিয়ালস মিটিং'য়ে মন্ত্রী এ নির্দেশনা দেন। সভায় প্রত্যেক উইংয়ের মাসব্যাপী কাজের প্রতিবেদন উপস্থাপনের জন্য বলেন মন্ত্রী। অতিরিক্ত পররাষ্ট্র সচিব ড. নজরুল ইসলাম ও সকল উইংয়ের মহাপরিচালকবৃন্দ সভায় অংশ নেন।

সকল পর্যায়ের কর্মকর্তাদের কার্যার্থে বিদেশ ভ্রমণ শেষে দ্রুততম সময়ে প্রতিবেদন জমাদানের বাধ্যবাধকতা, দূতাবাসগুলোর পাশাপাশি সরকারের বিভিন্ন দফতরের সাথেও সুসমন্বয়, প্রবাসী সেবার মানবৃদ্ধি, বিদেশস্থ মিশনগুলোর ট্রেড টার্গেট বাস্তবায়ন ও কার্যক্রম ইনস্পেকটর জেনারেল অভ মিশনসের মাধ্যমে পরিদর্শন, ফরেন এলাউন্স বৃদ্ধির প্রয়োজনীয়তাসহ মন্ত্রণালয় ও এর মিশনসমূহের নানা কার্যক্রমের ওপর কর্মকর্তাদের সঙ্গে আলোচনা করেন ও প্রয়োজনীয় দিকনির্দেশনা দেন মন্ত্রী ড. হাছান।

#

আকরাম/পাশা/সায়েম/সঞ্জীব/শামীম/২০২৪/১৯৫০ঘণ্টা

তথ্যবিবরণী নম্বর: ৩৯৮৯

**বহির্বিশ্বে দেশের ইতিবাচক ভাবমূর্তি তুলে ধরুন**

**-  পররাষ্ট্রমন্ত্রী**

ঢাকা, ১৭ চৈত্র (৩১ মার্চ):

বহির্বিশ্বে দেশের ইতিবাচক ভাবমূর্তি তুলে ধরতে সাংবাদিকসহ সকলের প্রতি উদাত্ত আহ্বান জানিয়েছেন পররাষ্ট্রমন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ।

আজ রাজধানীর তোপখানা রোডে জাতীয় প্রেসক্লাবে ‘বহির্বিশ্বে বাংলাদেশের ভাবমূর্তি বিনির্মাণে গণমাধ্যমের ভূমিকা’ শীর্ষক আলোচনা সভায় প্রধান অতিথির বক্তৃতায় মন্ত্রী এ আহ্বান জানান।

পররাষ্ট্রমন্ত্রী বলেন, গণমাধ্যমকে দেশের ইতিবাচক দিক বহির্বিশ্বে তুলে ধরতে হবে। গণতান্ত্রিক দেশে সরকারের সমালোচনা অবশ্যই হবে। তবে তা যদি দেশ বিধ্বংসী সমালোচনা হয়, সেটি কখনোই কাম্য নয়।

হাছান মাহ্‌মুদ বলেন, বঙ্গবন্ধুকন্যা প্রধানমন্ত্রী শেখ হাসিনার নেতৃত্বে বাংলাদেশ আজ বিশ্বে উন্নয়নের রোল মডেল, সর্বনিম্ন মাথাপিছু জমি আর ঝড়- বন্যা- জলোচ্ছ্বাসের দেশে আমরা ধান উৎপাদনে ৩য়, সবজি উৎপাদনে ৩য়, আলু উৎপাদনে ৬ষ্ঠ। উন্নয়নের সব সূচকে আমরা পাকিস্তান ও অনেক সূচকে ভারতকেও আরও আগে অতিক্রম করেছি। এই অগ্রগতিটা বহির্বিশ্বে তুলে ধরতে হবে। দেশকে নেতিবাচকভাবে তুলে ধরার মধ্যে কোনো কৃতিত্ব নেই।

মন্ত্রী বলেন, বাংলাদেশ নিয়ে কোনো নেতিবাচক খবর বাইরের দেশের গণমাধ্যম যত বড় করে প্রকাশ করে তার চেয়ে কয়েকগুণ বড় করে প্রকাশ করে দেশের গণমাধ্যম। এতে দেশের ভাবমূর্তি ক্ষুণ্ন হয়। আন্তর্জাতিক কোনো ভুঁইফোড় সংগঠন বাংলাদেশ নিয়ে নেতিবাচক খবর করলে দেশীয় গণমাধ্যম সেটি ফলাও করে প্রচার করে। এটি হওয়া দুঃখজনক।

বিএনপি দীর্ঘ সময় ধরে দেশের বিরুদ্ধে অপপ্রচার করছে অভিযোগ করে মন্ত্রী বলেন, তাদের দলের নেতা বিদেশে থেকে পেইড এজেন্টের মাধ্যমে দেশ নিয়ে সামাজিক যোগাযোগ মাধ্যমে অপপ্রচার চালায়। আর দেশের মানুষ সেটি দেখে বিভ্রান্ত হয়।

ড. হাছান বলেন, বিএনপির তারা পদ্মা সেতু নিয়ে গুজব ছড়িয়েছিল, করোনার টিকা নিয়ে অপপ্রচার চালিয়েছিল। এখন আবার শুরু করেছে ভারতীয় পণ্য বর্জন। এগুলোর বিরুদ্ধে মূলধারার গণমাধ্যমকে সোচ্চার হতে হবে।

ইন্টারন্যাশনাল রিলেশন্স রিপোর্টারস ফোরামের (আইআরএফ) আয়োজনে সংগঠনের সভাপতি হাসান মাহমুদের সভাপতিত্বে দুর্যোগ ব্যবস্থাপনা ও ত্রাণ প্রতিমন্ত্রী মো. মহিববুর রহমান, সাবেক পররাষ্ট্র প্রতিমন্ত্রী মো. শাহরিয়ার আলম এমপি, বিএফইউজে সভাপতি ওমর ফারুক, বিএফইউজে'র সাবেক সভাপতি মঞ্জুরুল আহসান বুলবুল বিশেষ অতিথির বক্তৃতায় বিশ্বে দেশের ভাবমূর্তি উজ্জ্বল করতে ও একইসাথে দেশবিরোধী অপপ্রচার রুখতে বিভিন্ন দিকে আলোকপাত করেন।

আইআরএফ সাধারণ সম্পাদক মাহমুদুল হক সুজনের সঞ্চালনায় পররাষ্ট্র মন্ত্রণালয়ের জনকূটনীতি অণুবিভাগের মহাপরিচালক সেহেলী সাবরিন, বাংলাদেশ টেলিভিশনের বার্তা সম্পাদক জাহিদুল ইসলাম, আইআরএফ উপদেষ্টামণ্ডলীর সদস্য কাঞ্চন কুমার দে, সিসিজেএফ সাধারণ সম্পাদক মোতাহার হোসেন আলোচনায় অংশ নেন।

#

আকরাম/পাশা/সায়েম/সঞ্জীব/শামীম/২০২৪/১৯৪৫ঘণ্টা

তথ্যববিরণী নম্বর : ৩৯৮৮

**ভুটানি ভাষায় অনূদিত জাতির পিতার ‘অসমাপ্ত আত্মজীবনী’**

**গ্রন্থের মোড়ক উন্মোচন অনুষ্ঠানে তথ্য ও সম্প্রচার প্রতিমন্ত্রী**

ঢাকা, ১৭ চৈত্র (৩১ মার্চ) :

ভুটানের জংখা ভাষায় অনূদিত জাতির পিতা বঙ্গবন্ধু শেখ মুজিবুর রহমানের ‘অসমাপ্ত আত্মজীবনী’ গ্রন্থের মোড়ক উন্মোচন অনুষ্ঠানে যোগ দিয়েছেন ভুটান সফররত তথ্য ও সম্প্রচার প্রতিমন্ত্রী মোহাম্মদ আলী আরাফাত।

আজ ভুটানের থিম্পুস্থ জিচেনখার মিলনায়তনে গ্রন্থটির মোড়ক উন্মোচন অনুষ্ঠানে যোগ দেন তথ্য ও সম্প্রচার প্রতিমন্ত্রী।

অনুষ্ঠানে ভুটানের প্রিন্সেস ডেচেন ইয়াংজোম ওয়াংচুক এবং বিশ্ব স্বাস্থ্য সংস্থার দক্ষিণ-পূর্ব এশিয়ার আঞ্চলিক পরিচালক এবং জাতির পিতার দৌহিত্রী ও প্রধানমন্ত্রী শেখ হাসিনার কন্যা সায়মা ওয়াজেদ জাতির পিতার ‘অসমাপ্ত আত্মজীবনী’ এর ভুটানিজ সংস্করণের মোড়ক উন্মোচন করেন।

থিম্পুস্থ বাংলাদেশ দূতাবাসের উদ্যোগে এবং ভুটানের গবেষণা প্রতিষ্ঠান সেন্টার ফর ভুটান স্টাডিজ (সিবিএস) এর কমিশনার ও ভুটানের প্রখ্যাত লেখক দাশো কর্মা উড়ার নেতৃত্বে ‘অসমাপ্ত আত্মজীবনী’ গ্রন্থটি জংখা ভাষায় অনুবাদ করা হয়েছে। অনূদিত গ্রন্থটি থিম্পুর পিটি প্রিন্টিং থেকে প্রকাশ করা হয়েছে।

বাংলাদেশের তথ্য ও সম্প্রচার প্রতিমন্ত্রী ছাড়াও মোড়ক উন্মোচন অনুষ্ঠানে যোগ দেন ভুটানের প্রধানমন্ত্রী শেরিং তোবগে, স্বাস্থ্যমন্ত্রী তান্ডিন ওয়াংচুক, কৃষি ও প্রাণিসম্পদমন্ত্রী ইয়ন্তেন ফুন্টশো, স্বরাষ্ট্রমন্ত্রী লিয়েনপো শেরিং, শিল্প, বাণিজ্য ও কর্মসংস্থান মন্ত্রী নামগিয়াল দরজি, ভুটানে নিযুক্ত কুয়েতের রাষ্ট্রদূত এবং বাংলাদেশে নিযুক্ত ভুটানের রাষ্ট্রদ্তূ। থিম্পুভিত্তিক কূটনৈতিক মিশনের প্রধান, সচিব, শিক্ষাবিদ, বুদ্ধিজীবী, গবেষক এবং প্রবাসী বাংলাদেশি নাগরিকগণ অনুষ্ঠানে উপস্থিত ছিলেন।

মোড়ক উন্মোচন অনুষ্ঠানে স্বাগত বক্তব্য প্রদান করেন ভুটানে নিযুক্ত বাংলাদেশের রাষ্ট্রদূত শিব নাথ রায়। অনুষ্ঠানে থিম্পুস্থ বাংলাদেশ দূতাবাসের কাউন্সেলর সুজন দেবনাথ বাংলাদেশি ও ভুটানি শিক্ষার্থীদের নিয়ে গ্রন্থটির সারমর্ম উপস্থাপন করেন। অনুষ্ঠানে শিক্ষার্থীরা বইটির জংখা, ইংরেজি ও বাংলা সংস্করণের কিছু অংশ পড়ে শোনান।

ভুটানি ভাষায় অনূদিত জাতির পিতার ‘অসমাপ্ত আত্মজীবনী’ বাংলাদেশ ও ভুটানের মধ্যে ঐতিহাসিক সংযোগের একটি নতুন মাধ্যম হিসেবে পরিগণিত হবে এবং উভয় দেশের মধ্যে সাংস্কৃতিক বন্ধন সুদৃঢ় করার জন্য গ্রন্থটি ব্যবহৃত হবে বলে থিম্পুস্থ বাংলাদেশ দূতাবাস জানিয়েছে। গ্রন্থটি ভুটানের লাইব্রেরি, বিশ্ববিদ্যালয়, কলেজ, গবেষণা কেন্দ্রে বিতরণ করা হবে বলেও থিম্পুস্থ বাংলাদেশ দূতাবাস থেকে জানানো হয়েছে।

#

ইফতেখার/পাশা/সায়েম/সঞ্জীব/জয়নুল/২০২৪/২০০০ ঘণ্টা

তথ্যবিবরণী নম্বর: ৩৯৮৭

**বায়ুদূষণ রোধে ঢাকা শহরের ২০ বছরের অধিক বয়সী বাস প্রত্যাহার করতে হবে**

**- পরিবেশমন্ত্রী**

ঢাকা, ১৭ চৈত্র (৩১ মার্চ):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, বায়ুদূষণ রোধে ঢাকা শহরে চলাচলকারী ইকোনমিক লাইফ অতিক্রান্ত ২০ বছরের অধিক বয়সী বাস প্রত্যাহার করতে হবে। এ লক্ষ্যে বাংলাদেশ সড়ক পরিবহন কর্তৃপক্ষ ৮ এপ্রিলের মধ্যে ঢাকা শহরে চলাচলকারী উক্ত বয়সী বাসের তালিকা প্রেরণ করবে। পরিবহন মালিক সমিতি ২০ এপ্রিলের মধ্যে ২০ বছরের অধিক বয়সী বাস প্রত্যাহারের পরিকল্পনা প্রদান করবে। বৃহত্তর জাতীয় স্বার্থে কোনো আপস করা হবে না।

আজ বায়ুদূষণ নিয়ন্ত্রণে গণপরিবহনের কালো ধোঁয়া এবং উন্মুক্ত স্থানে নির্মাণ সামগ্রী নারাখা এবং বায়োমাস বর্জ্য পোড়ানো বন্ধের বিষয়ে পরিবেশ, বন ও জলবায়ু পরিবর্তন মন্ত্রণালয়ের সভাকক্ষে আয়োজিত মতবিনিময় সভায় সভাপতির বক্তব্যে পরিবেশমন্ত্রী এসব কথা বলেন।

মন্ত্রী বলেন, সরকারি উন্নয়ন কর্মকাণ্ডে দূষণ নিয়ন্ত্রণের বাজেট বরাদ্দ দূষণ নিয়ন্ত্রণ কর্মকাণ্ড বাস্তবায়নে ব্যয় করতে হবে। তিতাস গ্যাস, বিদ্যুৎ বিভাগ, ওয়াসা, সিটি কর্পোরেশন সমন্বয় করে রাস্তার খননকার্য সংশ্লিষ্ট উন্নয়ন পরিকল্পনা বাস্তবায়ন করবে। বাংলাদেশ পেট্রোলিয়াম কর্পোরেশনকে সালফারসহ ডিজেল আমদানি বন্ধ করতে হবে। উন্মুক্তভাবে যাতে বর্জ্য পোড়ানো না হয় সিটি কর্পোরেশন সে বিষয়ে প্রয়োজনীয় ব্যবস্থা গ্রহণ করবে। রাজউক, সিটি কর্পোরেশন, পুলিশ বিভাগ নির্মাণকালে নির্মাণসামগ্রী ঢেকে রাখার বিষয়টি নিশ্চিত করবে। পুরাতন যানবাহন পুরোপুরি নিয়ম মেনে স্ক্র্যাপ করতে হবে। রাজউকের পরিবেশ দূষণ নিয়ন্ত্রণ সংশ্লিষ্ট শর্ত মেনে চলতে ব্যর্থ হলে সংশ্লিষ্ট নির্মাণ কার্যক্রমের অনুমতি বাতিল করতে হবে।

সভায় গৃহায়ণ ও গণপূর্ত মন্ত্রণালয়ের সচিব নবিরুল ইসলাম, পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন, অতিরিক্ত সচিব (পদূনি) তপন কুমার বিশ্বাস, অতিরিক্ত সচিব (পরিবেশ) ড. ফাহমিদা খানম, পরিবেশ অধিদপ্তরের মহাপরিচালক ড. আবদুল হামিদ, বাংলাদেশ সড়ক পরিবহন কর্তৃপক্ষের চেয়ারম্যান নুর মোহাম্মদ মজুমদার, বাংলাদেশ সড়ক পরিবহন এসোসিয়েশনের সহসভাপতি মাহবুবুর রহমান এবং ঢাকা সড়ক পরিবহন মালিক সমিতির সভাপতি আজমল উদ্দিন আহমদ সহ বিভিন্ন সরকারি ও বেসরকারি সংস্থার প্রতিনিধিবৃন্দ উপস্থিত ছিলেন।

#

দীপংকর/পাশা/সায়েম/সঞ্জীব/শামীম/২০২৪/১৭৫৫ঘণ্টা

তথ্যববিরণী নম্বর : ৩৯৮৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৭ চৈত্র (৩১ মার্চ) :

স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রোববার সকাল ৮টা র্পযন্ত ২৪ ঘণ্টায় দেশে ২০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমকি ৩২ শতাংশ। এ সময় ৩৭৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ র্পযন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৬ হাজার ৮৫০ জন।

#

দাউদ/পাশা/সায়েম/সঞ্জীব/জয়নুল/২০২৪/১৭৩৪ ঘণ্টা

তথ্যবিবরণী নম্বর: ৩৯৮৫

**সত্য-সুন্দরের পথে নিজেদের জীবনকে পরিচালিত করতে হবে**

**- ধর্মমন্ত্রী**

ঢাকা, ১৭ চৈত্র (৩১ মার্চ):

ধর্মমন্ত্রী মোঃ ফরিদুল হক খান বলেছেন, মানুষের সেবায় নিজের জীবনকে উৎসর্গ করে সত্য ও সুন্দরের পথে এগিয়ে যাওয়াই যিশুর পুনরুত্থান দিবসের মূল তাৎপর্য। যিশুর আদর্শকে ধারণ ও লালন করতে হবে। সত্য-সুন্দরের পথে নিজেদের জীবনকে পরিচালিত করতে হবে।

আজ ঢাকায় মিরপুরে ওয়াইএমসিএ'র সামনে যিশু খ্রিষ্টের পুনরুত্থান উপলক্ষ্যে প্রাতঃকালীন উপাসনায় প্রধান অতিথির বক্তৃতায় মন্ত্রী এসব কথা বলেন।

ধর্মমন্ত্রী বলেন, যিশু খ্রিষ্টের পুনরুত্থান খ্রিষ্টিয় ক্যালেন্ডারের অন্যতম গুরুত্বপূর্ণ ধর্মীয় উৎসব। খ্রিষ্টানরা এদিনে মৃত্যুর বিরুদ্ধে যিশু খ্রিষ্টের বিজয় উদযাপন করে। তিনি খ্রিষ্টান ধর্মাবলম্বীদেরকে যিশুর পুনরুত্থান দিবসের শুভেচ্ছা জানান।

মোঃ ফরিদুল হক খান বলেন, বাংলাদেশ সাম্প্রদায়িক সম্প্রীতির দেশ। আমাদের মহান মুক্তিযুদ্ধের অন্যতম চেতনাই ছিল অসাম্প্রদায়িক দেশ গড়ে তোলা। সরকার সেলক্ষ্যেই কাজ করে যাচ্ছে। প্রধানমন্ত্রী শেখ হাসিনার নির্দেশনায় খ্রিষ্টান ধর্মীয় কল্যাণ ট্রাস্ট আইন ২০১৮ প্রণীত হয়েছে এবং এ আইনের আলোকে খ্রিষ্টান ধর্মীয় কল্যাণ ট্রাস্ট খ্রিষ্টান সম্প্রদায়ের কল্যাণে নানামুখী উন্নয়নমূলক কর্মকাণ্ড পরিচালনা করে আসছে। এ ট্রাস্টের মাধ্যমে গত ২০১২-২০২৩ সাল পর্যন্ত ৬১০ টি চার্চের সংস্কার ও মেরামতের জন্য প্রায় তিন কোটি টাকা বরাদ্দ প্রদান করা হয়েছে। ৪০টি সানডে স্কুলের জন্য ২০১৮-২০২৩ সাল পর্যন্ত প্রায় ১৪ লাখ টাকা অনুদান প্রদান করা হয়েছে। ২০১১ সাল হতে এ পর্যন্ত প্রধানমন্ত্রীর ত্রাণ ও কল্যাণ তহবিল হতে ২ হাজার ৯৭টি চার্চে ৮ কোটি ৫০ লাখ টাকা বরাদ্দ প্রদান করা হয়েছে। এছাড়া সেমিনার আয়োজন ও কর্মশালার মাধ্যমে পাল, পুরোহিতদের প্রশিক্ষণ প্রদান করা হয়েছে।

ধর্মমন্ত্রী আরো বলেন, প্রধানমন্ত্রী শেখ হাসিনার সুদক্ষ নেতৃত্বে বাংলাদেশ স্বল্পোন্নত দেশ হতে উন্নয়নশীল দেশে পরিণত হয়েছে। খাদ্যে স্বয়ংসম্পূর্ণতা অর্জন করেছে। শতভাগ মানুষের ঘরে বিদ্যুৎ পৌঁছেছে। দেশের ভূমিহীন ও গৃহহীন বিশাল একটি জনগোষ্ঠীকে পুনর্বাসন করা হয়েছে। নিজস্ব অর্থায়নে পদ্মাসেতু, কর্ণফুলী টানেল ও মেট্রোরেল নির্মাণ করা হয়েছে। পায়রা গভীর সমুদ্রবন্দর, হযরত শাহজালাল আন্তর্জাতিক বিমানবন্দরের তৃতীয় টার্মিনাল ও রূপপুর পারমাণবিক বিদ্যুৎকেন্দ্রের কাজ এগিয়ে যাচ্ছে। আমাদের লক্ষ্য ২০৪১ সালের মধ্যে একটি সুখী সমৃদ্ধ স্মার্ট বাংলাদেশ গড়ে তোলা। মন্ত্রী যিশুর আদর্শকে ধারণ করে দেশ ও জাতির সেবায় আত্মনিয়োগ করার জন্য সকলকে অনুরোধ জানান।

বিশপ সাইমন আর বিশ্বাসের সভাপতিত্বে এ অনুষ্ঠানে খ্রিষ্টান ধর্মীয় কল্যাণ ট্রাস্টের ট্রাস্টি উইলিয়াম প্রলয় সমাদ্দার বাপ্পিসহ খ্রিষ্টান সম্প্রদায়ের নেতৃবৃন্দ, যাজক, পাল, পুরোহিত, বিশপ ও উপাসকবৃন্দ অংশগ্রহণ করেন।

#

আবুবকর/পাশা/সায়েম/সঞ্জীব/শামীম/২০২৪/১৭১০ঘণ্টা

তথ্যবিবরণী নম্বর: ৩৯৮৪

**প্রাইসিং ফর্মুলা অনুসারে বিশ্ববাজারের সাথে সমন্বয় রেখে**

**জ্বালানি তেলের মূল্য সমন্বয়ের প্রজ্ঞাপন প্রকাশ**

ঢাকা, ১৭ চৈত্র (৩১ মার্চ):

বিশ্ববাজারে জ্বালানি তেলের মূল্য হ্রাস/ বৃদ্ধির সাথে সামঞ্জস্য রেখে স্বয়ংক্রিয় পদ্ধতিতে দেশে ভোক্তা পর্যায়ে প্রতিমাসে জ্বালানি তেলের মূল্য নির্ধারণের লক্ষ্যে ডায়নামিক প্রাইসিং ফর্মুলার আলোকে এপ্রিল ২০২৪ মাসের জন্য ডিজেলের বিদ্যমান বিক্রয়মূল্য ১০৮ দশমিক ২৫ টাকা/লি. হতে ২ দশমিক ২৫ টাকা হ্রাস করে ১০৬ টাকা/লি., কেরোসিন ১০৮ দশমিক ২৫ টাকা/লি. হতে ২ দশমিক ২৫ টাকা হ্রাস করে ১০৬ টাকা/লি. এবং অকটেন ১২৬ টাকা/লি., পেট্রোল ১২২ টাকা/লি.- এ অপরিবর্তিত রেখে ভোক্তা পর্যায়ে বিক্রয়মূল্য পুনর্নির্ধারণ/ সমন্বয় করা হয়েছে। পুনর্নির্ধারিত এ মূল্য ১ এপ্রিল ২০২৪ থেকে কার্যকর হবে।

সরকার গত ২৯ ফেব্রুয়ারি জ্বালানি তেলের স্বয়ংক্রিয় পদ্ধতিতে মূল্য নির্ধারণের নির্দেশিকার প্রজ্ঞাপন প্রকাশ করেছে। তারই ধারাবাহিকতায় গত ৭ মার্চ প্রথম প্রাইসিং ফর্মুলা অনুসারে জ্বালানি তেলের মূল্য সমন্বয়ের প্রজ্ঞাপন প্রকাশ করা হয়েছিল।

উল্লেখ্য, তুলনামুলক চিত্রে দেখা যায় প্রতিবেশী দেশ ভারতের কলকাতায় বর্তমানে ডিজেল লিটার প্রতি ৯০ দশমিক ৭৬ রুপি বা ১৩০ দশমিক ৬৯ টাকায় (১ রুপি=১.৪৪ টাকা) এবং পেট্রোল ১০৯ দশমিক ৯৪ রুপি বা ১৫৮ দশমিক ৩১ টাকায় বিক্রি হচ্ছে, যা বাংলাদেশ থেকে বেশি।

#

আসলাম/সায়েম/সঞ্জীব/রেজাউল/২০২৪/১৭০০ ঘণ্টা

তথ্যবিবরণী নম্বর: ৩৯৮৩

**শিশুদের স্বাস্থ্যসেবার মানোন্নয়নে ইউনিসেফ কাজ করতে চায়**

**-স্বাস্থ্যমন্ত্রী**

ঢাকা, ১৭ চৈত্র (৩১ মার্চ):

স্বাস্থ্য ও পরিবার কল্যাণ মন্ত্রী ডা: সামন্ত লাল সেন বলেছেন, ইউনিসেফ করোনার সময় গোটা বিশ্বের পাশাপাশি বাংলাদেশেও নানাভাবে সহযোগিতা করেছে। জাতিসংঘের শিশু তহবিল থেকে দেশের শিশুদের শতভাগ ভ্যাকসিন নিশ্চিত করাসহ নিরাপদ মাতৃত্ব ও স্বাস্থ্যখাতের অন্যান্য দিক নিয়েও এই বিশেষ সংস্থাটি দেশে কাজ করতে আগ্রহ প্রকাশ করেছে। নিরাপদ মাতৃত্ব, ভ্যাকসিন কার্যক্রমকে ফলপ্রসূ করা, দেশে ভ্যাকসিন উৎপাদনে সহায়তা করা, তৃণমূল পর্যায়ে শিশুদের স্বাস্থ্য সংক্রান্ত অবকাঠামো নির্মাণ করাসহ অন্যান্য উন্নয়নমূলক কাজেও ইউনিসেফ ভূমিকা রাখার আগ্রহ প্রকাশ করেছে।

মন্ত্রী আজ সচিবালয়ে স্বাস্থ্যমন্ত্রীর দপ্তরে ইউনিসেফ এর জাতিসংঘ শিশু তহবিলের প্রতিনিধি শেলডন ইয়েট এবং জাতিসংঘ শিশু তহবিলের হেলথ সেকশনের প্রধান মায়া ভ্যানডেন্ট-এর সাথে সাক্ষাৎ শেষে এসব কথা বলেন।

বৈঠকে জাতিসংঘের শিশু তহবিলের প্রতিনিধিদল করোনাকালীন প্রধানমন্ত্রী শেখ হাসিনার নানারকম ফলপ্রসূ উদ্যোগের ভূয়সি প্রশংসা করে বলেন, দেশের স্বাস্থ্যখাত আজ আগের থেকে অনেক উন্নত হচ্ছে।

এসময় স্বাস্থ্য শিক্ষা ও পরিবার কল্যাণ বিভাগের সচিব আজিজুর রহমান, স্বাস্থ্য শিক্ষা বিভাগের মহাপরিচালক অধ্যাপক টিটো মিয়া, স্বাস্থ্য সেবা বিভাগের ভারপ্রাপ্ত সচিব মুহাম্মদ ওয়াহিদুজ্জামান ও স্বাস্থ্যসেবা বিভাগের যুগ্মসচিব (বিশ্ব স্বাস্থ্য) মামুনুর রহমান উপস্থিত ছিলেন।

#

মাইদুল/ফাতেমা/সুবর্ণা/আলী/মাসুম/২০২৪/১৪৪০ ঘণ্টা

তথ্যবিবরণী নম্বর : ৩৯৮২

**পাঁচদিনব্যাপী জামদানি মেলা-২০২৪ উদ্বোধন**

**-সিনিয়র শিল্প সচিব**

ঢাকা, ১৭ চৈত্র (৩১ মার্চ):

শিল্প মন্ত্রণালয়ের সিনিয়র সচিব জাকিয়া সুলতানা বলেছেন, জামদানিকে আন্তর্জাতিকভাবে সমাদৃত করতে শিল্প মন্ত্রণালয়ের পক্ষ থেকে প্রয়োজনীয় উদ্যোগ নেয়া হয়েছে। এর মধ্যে রয়েছে এ শিল্পের সঙ্গে জড়িত উদ্যোক্তাদের প্রশিক্ষণ প্রদান, আন্তর্জাতিকমানের প্যাকেজিং তৈরি, রপ্তানি বাণিজ্যে প্রণোদনা প্রদান ও বিদেশে বাংলাদেশ মিশনগুলোতে শোকেসিং ইত্যাদি।

সিনিয়র সচিব আজ রাজধানীর বাংলাদেশ জাতীয় জাদুঘরে কবি সুফিয়া কামাল মিলনায়তনে বাংলাদেশ ক্ষুদ্র ও কুটির শিল্প কর্পোরেশন (বিসিক) ও বাংলাদেশ জাতীয় জাদুঘরের যৌথ উদ্যোগে আয়োজিত ‘জামদানি মেলা-২০২৪’ এর উদ্বোধন উপলক্ষ্যে আলোচনা সভায় প্রধান অতিথির বক্তৃতায় এসব কথা বলেন।

সিনিয়র সচিব বলেন, উন্নত বুনন কৌশল, বাহারি নকশা ও অনন্য বৈশিষ্ট্যের কারণে জামদানি অতুলনীয়। তাছাড়া এটি অত্যন্ত আরামদায়ক। এক সময় বাংলার মসলিন বিশ্ববিখ্যাত ছিলো। এখন সময় এসেছে মসলিনের বিকল্প হিসেবে জামদানিকে সারাবিশ্বে সমাদৃত করার। বিদেশিদের নিকটও এটি অত্যন্ত পছন্দনীয়।

তিনি আরো বলেন, আন্তর্জাতিকভাবে জামদানিকে আরো গ্রহণযোগ্য ও সমাদৃত করতে হলে এ শিল্পে শিশুশ্রম বন্ধ করতে হবে। যেকোনো শিল্পে উৎপাদন খরচ না উঠলে সে শিল্প বিকশিত হতে পারে না। তিনি এ বিষয়ে সজাগ দৃষ্টি দিতে সংশ্লিষ্টদের আহ্বান জানান।

বিসিক চেয়ারম্যান সঞ্জয় কুমার ভৌমিকের সভাপতিত্বে অনুষ্ঠানে আরো বক্তৃতা করেন সংস্কৃতি বিষয়ক মন্ত্রণালয়ের সচিব খলিল আহমদ এবং বাংলাদেশ জাতীয় জাদুঘরের মহাপরিচালক মোঃ কামরুজ্জামান।

আলোচনা সভা শেষে শিল্প মন্ত্রণালয়ের সিনিয়র সচিব জাকিয়া সুলতানা জাতীয় জাদুঘরের নলিনীকান্ত ভট্টশালী প্রদর্শনী গ্যালারিতে ফিতা কেটে পাঁচ দিনব্যাপী ‘জামদানি মেলা-২০২৪’ এর উদ্বোধন করেন।

#

ফয়সল/ফাতেমা/সাজ্জাদ/শামীম/২০২৪/১৪২৪ ঘণ্টা

তথ্যবিবরণী নম্বর: ৩৯৮১

**নীলফামারীর উত্তরা ইপিজেড থেকে পাঁচ বছরে রাজস্ব আয় ১২৫ কোটি টাকা**

রংপুর, ১৭ চৈত্র, (৩১ মার্চ):

নীলফামারীর উত্তরা ইপিজেড থেকে গত পাঁচ বছরে মোট ১২৫ কোটি ৬৬ লাখ ৩৪ হাজার টাকা রাজস্ব আয় হয়েছে। ২১৩ একর জমিতে নির্মিত এই ইপিজেডে রয়েছে ৩৩টি শিল্পপ্রতিষ্ঠান। এর মধ্যে ২৫টি উৎপাদনরত এবং ৮টি বাস্তবায়নাধীন। উত্তরা ইপিজেডে কর্মরত শ্রমিকের সংখ্যা প্রায় ৩৫ হাজার।

উত্তরা ইপিজেডে উৎপাদিত পণ্যের মধ্যে রয়েছে, পরচুলা, চশমা, লেদার ব্যাগ, খেলনা, পোশাক, কফিন, প্রিন্টার, ফেস্টিভ্যাল/কার্নিভেল আইটেম ও গার্মেন্টস যন্ত্রাংশ। উৎপাদিত এসব পণ্য দেশীয় চাহিদা পূরণের পাশাপাশি বিদেশেও রপ্তানি করা হচ্ছে। এ পর্যন্ত উত্তরা ইপিজেড থেকে রপ্তানি আয়ের পরিমাণ ২ হাজার ৪৪৫ মিলিয়ন মার্কিন ডলার।

উল্লেখ্য, ২০০১ সালের ১লা জুলাই নীলফামারী জেলায় উত্তরা ইপিজেড প্রতিষ্ঠিত হয়।

#

মামুন/ফাতেমা/সুবর্ণা/সাজ্জাদ/মাসুম/২০২৪/১২২৪ ঘণ্টা

তথ্যবিবরণী নম্বর : ৩৯৮০

**রংপুরের জন্য ২ হাজার ৫০০ কোটি টাকার পল্লী অবকাঠামো উন্নয়ন প্রকল্প অনুমোদন**

রংপুর, ১৭ চৈত্র (৩১ মার্চ):

রংপুরের জন্য জাতীয় অর্থনৈতিক পরিষদের নির্বাহী কমিটি (একনেক) ২ হাজার ৫০০ কোটি টাকার পল্লী অবকাঠামো উন্নয়ন প্রকল্প অনুমোদন করেছে। গত ২৮শে মার্চ একনেক সভায় এ অনুমোদন দেওয়া হয়।

পল্লী অবকাঠামো উন্নয়ন প্রকল্পের আওতায় রংপুরের হাট-বাজার উন্নয়ন, সড়ক উন্নয়ন ও ব্রিজ-কালভার্ট নির্মাণ করা হবে। স্থানীয় সরকার প্রকৌশল অধিদপ্তর (এলজিইডি) এ প্রকল্প বাস্তবায়ন করবে। রংপুরের যোগাযোগব্যবস্থাসহ অবকাঠামো উন্নয়নে এ প্রকল্প অবদান রাখবে।

#

মামুন/ফাতেমা/সাজ্জাদ/শামীম/২০২৪/১২০৭ ঘণ্টা

Handout Number: 3979

**Bangladesh promised to uphold labour rights and Social Justice**

-State Minister for Labour and Employment

State Minister for Labour and Employment Md. Nazrul Islam Chowdhury said, Bangladesh has promised to uphold labour rights and social justice, both in our Constitution and through our membership in the International Labour Organization (ILO). As we get ready to move up from Least Developed Country status to a developing nation, the changes we make in the labour sector will be really important.

State Minister said these as the chief guest at the national dialogue on 'Promoting Decent Work Agenda to Advance Social Justice '.

The national dialogue was organised by the Ministry of Labour and Employment, Ministry of Foreign Affairs, International Labour Organisation (ILO) in Bangladesh at the Foreign Service Academy, State Guest House Sugandha, Dhaka today.

Labour Secretary Md. Mahbub Hossain chaired the national dialogue with Senior Secretary of the Foreign Affairs Masud Bin Momen, ILO Country Director, Tuomo Poutiainen, all concerned officials of the Ministry of Labour and Employment, Ministry of Foreign Affairs, International Labour organisation (ILO) Bangladesh in attendance.

The State Minister also said, we all want to create a fair, inclusive, and sustainable job market.

The initiative under the Global Accelerator for Jobs, Social Protection, and Just Transition is a great chance for us to speed up progress toward a better future. By working with governments, international organizations, and businesses, we can make sure everyone has a decent job and social protection. Also, to have an evidence based national wage policy and workplace safety are important parts of our plan to grow our economy in a sustainable way. By paying fair wages and making sure workplaces are safe, we not only protect workers' rights but also help our country grow and be more productive.

#

Ferdows/Fatema/Sazzad/Shamim/2024/1210 hours

তথ্যবিবরণী নম্বর: ৩৯৭৮

প

**পঞ্চগড়ে আশ্রয়ণ প্রকল্পে পুনর্বাসিত ৩ হাজার ২২৬ জনকে প্রশিক্ষণ প্রদান**

রংপুর, ১৭ চৈত্র (৩১ মার্চ):

সরকারের উদ্যোগে পঞ্চগড়ে আশ্রয়ণ প্রকল্পে পুনর্বাসিত উপকারভোগীদের দক্ষতা বৃদ্ধি ও স্বাবলম্বী করার লক্ষ্যে ৩ হাজার ২২৬ জনকে প্রশিক্ষণ প্রদান করা হয়েছে। প্রশিক্ষণপ্রাপ্তদের মধ্যে রয়েছে পঞ্চগড় সদর উপজেলার ১ হাজার ২৫০ জন, বোদা উপজেলার ৪২৩ জন, দেবীগঞ্জ উপজেলার ৮২০ জন, তেঁতুলিয়া উপজেলার ৩৩২ জন ও আটোয়ারী উপজেলার ৪০১ জন।

প্রশিক্ষণার্থীদের বেকারত্ব দূরীকরণ ও আত্মকর্মসংস্থান, প্রাথমিক স্বাস্থ্য পরিচর্যা, বৃক্ষরোপণের প্রয়োজনীয়তা, জনসংখ্যা নিয়ন্ত্রণ, বয়স্ক শিক্ষার মাধ্যমে নিরক্ষরতা দূরীকরণসহ আর্থসামাজিক বিভিন্ন বিষয়ে প্রশিক্ষণ প্রদান করা হয়েছে। পুনর্বাসিত প্রকল্পে উপকারভোগীদের মধ্যে যাঁরা প্রশিক্ষণ গ্রহণ করেননি, তাঁদের পর্যায়ক্রমে প্রশিক্ষণ প্রদান করা হচ্ছে।

উল্লেখ্য, পঞ্চগড় শতভাগ ভূমিহীন ও গৃহহীনমুক্ত জেলা। এ জেলায় আশ্রয়ণ প্রকল্পের আওতায় মোট ৪ হাজার ৮৫০টি পরিবারকে পুনর্বাসিত করা হয়েছে।

#

মামুন/ফাতেমা/সুবর্ণা/সাজ্জাদ/আলী/মাসুম/২০২৪/১২০৪ ঘণ্টা